Der er godt nyt til de pensionister, der så ud til at skulle klare sig med en reduceret boligydelse i januar, selv om de havde krav på mere.

Udbetaling Danmark fortæller fredag aften i en pressemeddelelse, at man har fundet en teknisk løsning, der sørger for at der alligevel bliver udbetalt de rette beløb, selv om meldingen tidligere på ugen var en anden.

Det voldte ellers store administrative problemer for Udbetaling Danmark, da regeringen 15. december trak boligydelsespakken tilbage.

- Alle udbetalingssystemer er indrettet efter de nye takster og den kørsel, der skal udbetale boligydelsen for januar 2016, er allerede kørt ud til boligselskaberne. Det betyder konkret, at 325.000 modtagerne af boligydelsen vil modtage den regulerede boligydelse for januar 2016, skrev Udbetaling Danmarks direktør Lillian Mogensen til sin bestyrelse.

Ryger på NemKonto

Men nu lyder det så omvendt fra Udbetaling Danmark, at de manglende penge kommer direkte ind på borgerens NemKonto. Mette Beck, der er pressechef for Udbetaling Danmark, forklarer i en skriftlig kommentar til Ritzau, hvorfor:

- Siden onsdag morgen har vi afdækket forskellige muligheder og haft vores dygtige specialister til at arbejde i døgndrift på det. Vi har nu fundet en halvautomatisk løsning, som vi har fået testet på en tilstrækkelig stor mængde sager, til at vi tør sætte den i værk.

- Det betyder altså, at der kører en parallel udbetalingsproces, som sikrer, at de borgere, der ellers ville få for lidt udbetalt, får et ekstra beløb ind på kontoen, siger hun.

Alle berørte pensionister vil i begyndelsen af januar per brev få helt klar besked om deres boligydelse.

Har skabt polemik

Nyheden om den manglende boligydelse den 15. december skabte stor polemik, da både Kristian Thulesen Dahl og Claus Hjort Frederiksen nægtede, at de kendte til eventuelle problemer med udbetalinger, da man oprindeligt besluttede at lade de nye regler gælde fra januar 2016.

Men omvendt sagde Ældre Sagen, at politikerne allerede var advarede.

- I vores høringsvar skriver vi klart og tydeligt, at vi var bekymrede over, at de nye regler skulle træde i kraft allerede den 1. januar, fordi det ville betyde, at Udbetaling Danmark måtte beregne nye satser før forslaget var vedtaget. Det viser bare igen, at det ikke nytter at jappe så kompliceret lovgivning hurtigt igennem, sagde Jens Højgaard, der er souschef i Ældresagens afdeling for samfundsanalyse dagen efter, at aftalen blev trukket tilbage.